text: Solgte sjældne biler for 10 millioner kroner
  06 oktober 2019 kl. 15.29
  Næsten 10 millioner kroner. Det var den samlede budsum på 41 sjældne biler på søndagens auktion i Kolding, ifølge sælgeren Kenneth Falke.
  Søndag eftermiddag var 41 sjældne biler under hammeren hos Falke Biler i Kolding.
  Bilerne kom på auktion, efter at Kenneth Falke Theil fra Falke Biler i sommer bød ubeset på indholdet af to maskinhaller fyldt med biler.
  I hallerne var der 59 velholdte specialbiler, hvoraf de 41 af dem i dag blev solgt på auktionen.
  Mere end 1.500 nysgerrige og bilglade var mødt op til auktionen, og der faldt mere end 300 bud på auktionen, der var præget af stor bydelyst, så de mange dyre biler blev solgt på få timer.
  Ifølge Kenneth Falke blev den samlede budsum på næsten 10 millioner kroner. Dagens dyreste bil blev en Porsche 911 Gembella GTR 750 fra 2003, der blev solgt for 1,5 millioner danske kroner.
  - Det samlede resultat var lidt bedre end forventet, og det har været en rigtig dejlig dag, siger Kenneth Falke Theil til TV SYD.
  
  